Papersnake/gushiwen huggingface dataset:
览古感时偶成十古律 其十
王世贞（明代）

乡书不入眼，入恐翳双眸。闾井有封豕，衣冠多沐猴。

东家易新主，西田非故畴。欲借空门宿，阇黎讼比丘。
去岁蒙学古分惠兰花清赏既歇复以根丛归之故畹而学古预有今岁之约近闻颇已著花辄赋小诗以寻前约幸一笑
朱熹（宋代）

秋兰递初馥，芳意满冲襟。想子空斋里，凄凉楚客心。

夕风生远思，晨露洒中林。颇忆孤根在，幽期得重寻。
郊庙歌辞。让皇帝庙乐章。迎俎
李舒（唐代）

祀盛体荐，礼协粢盛。方周假庙，用鲁纯牲。

捧彻祗敬，击拊和鸣。受釐归胙，既戒而平。
四块玉·浔阳江
马致远（元代）

送客时，秋江冷。商女琵琶断肠声。可知道司马和愁听。月又明，酒又酲，客乍醒。
灵仙观和危骊塘韵
董居谊（宋代）

多病侵寻鬓欲秋，自惭何止四宜休。
青松十里嵩源路，醉倒仙台是乐丘。
送赵都护赴安西
张九龄（唐代）

将相有更践，简心良独难。远图尝画地，超拜乃登坛。

戎即昆山序，车同渤海单。义无中国费，情必远人安。

他日文兼武，而今栗且宽。自然来月窟，何用刺楼兰。

南至三冬晚，西驰万里寒。封侯自有处，征马去啴啴。
东林死节
张洵佳（清代）

明季东林党，门户气太重。亦有附托者，邪正杂然共。

一朝瑕衅成，每被人讥讽。究之诸名贤，风骨自殊众。

委鬼煽虐时，秕政昌言讼。王师下江南，气节争磨砻。

留发不留头，誓死声交閧。碧血飞一门，白骨埋一瓮。

或则缁衣终，或则狂歌纵。东南诸遗老，膺滂相伯仲。

疾风知劲草，根本有人种。从此叹东林，讲学非无用。
偈五十三首 其十七
释克勤（宋代）

一即一切，实际理地。一切即一，本来无物。拈起也，吒吒沙沙。

收下也，绵绵密密。三界长时独露，十方无处容身。

孤峰顶上倒行，十字街头横卧。目视云霄则且置，鱼行酒肆作么生。
山阳客中杂言四首 其一
俞德邻（宋代）

三载行万里，劳生真转蓬。转蓬去日远，何时归本丛。

万古一生死，趋竞徒匆匆。况复遭丧乱，天地多秋风。

退无鹿门隐，进乏麟阁功。一岁复一岁，倏忽成衰翁。

嵇康殊寡识，陶潜真固穷。萧然北窗下，瓶粟从屡空。
题秋堂四兰
释绍昙（宋代）

灵均侈山林之乐，薄笼绡袴，
幽放檀心。妖舞春风身醉香，
力难扶也。
次韵择之梧竹二首并呈季通 其一
朱熹（宋代）

竹坞深深处，檀栾绕舍青。暑风成惨淡，寒月助清泠。

客去空尘榻，诗来拓采棂。此君同一笑，午梦顿能醒。
立春古律
朱淑真（宋代）

停杯不饮待春来，和气先春动六街。
生菜乍挑宜卷饼，罗幡旋六称联钗。
休论残腊千重恨，管入新年百事谐。
从此对花并对景，尽拘风月入诗怀。
别左司杜郎中
汪梦斗（宋代）

相见匆匆即告归，江南鱼米尽堪娱。树林浩有秋声老，客路谁堪月影孤。

班序自还君富贵，斋居犹著己工夫。他时重会无他说，敢问于仁已近无。
渔父
方丰之（宋代）

已携巨鲤换新粳，尚有鲦鯈得自烹。闻道烹鲜易烦碎，呼儿勿用苦为羹。
书西湖雷峰云讲主草书
佚名（宋代）

云师一生耽作草，银铁蟠空觑天巧。
老来逸气未全平，笔底锋鋩犹独扫。
开关勇士争赴敌，剑戟弓戈奋相缭。
睡龙没起求颔珠。划木抓岩纷怒爪。
风雷喧豗撼坤轴，飞电交横印清沼。
忽然天宇变空澄，千丈孤峰立寒峭。
张颠惊号智永泣，剥筋椎骨为君饱。
恨予不习草书诀，九转枯肠只自搅。
云师云师汝诚能，春蚓秋蛇几时了。
何如认取主人翁，破衲蒙头纸窗晓。
挽郑子敬都承二首
刘克庄（宋代）

向来俱触相君嗔，里社追随二十春。
尚记残编灯下共，忽看华表路傍新。
行车不忍过三步，临宋应难赎百身。
岁晚空山风雨横，奠刍归去倍伤神。
和昭默堂五首 其五
释德洪（宋代）

倦依蒲褐坐，脱体露全机。曲篆风窗细，烟横一缕微。
留题洛北罗汉阁
寇准（宋代）

地高阁迥宜闲望，望尽云山首懒回。
林下野僧应笑我，半年旌旆四曾来。
斯远云閒睡醉天下之至乐也约各赋一首寄昌甫 其三
韩淲（宋代）

陶陶兀兀里，浑涵忘所知。恍如天地初，清浊未剖时。

人苦前识尔，触物劳心思。弃置便弃置，况此有酒卮。

一酌入醺酣，重觞到淋漓。勿苦事边幅，醒将何所为。
酬和元九东川路诗十二首。骆口驿旧题诗
白居易（唐代）

拙诗在壁无人爱，鸟污苔侵文字残。

唯有多情元侍御，绣衣不惜拂尘看。
天香 雪后见霞
许嗣隆（清代）

鸳瓦拖黄，虾帘糁白，遥悬屋角天影。一派空明，十分浓艳，未识施朱施粉。

轻寒乍暖，霞共雪、冷光遥衬。西望西山，看雁行迟疑不定。

半奁珊瑚朗润。压冰壶、玻璃微印。又似玉儿娇，借红儿晕。

又似蓼花滩畔，有水鹭、沙鸥群相映。如此风光，画工难尽。
效无题体
何应龙（宋代）

玉钗风断扇云深，砌冷帘空月易沉。
流水落花无处间，一年春事一年心。
秋日灵岩道中
薛瑄（明代）

路入山门景便幽，高风不断石林秋。照人霜叶红于染，拂袖岚光翠欲流。

几过野桥横绝涧，遥从古刹见高楼。北峰直与天相接，更拟攀萝到上头。
游小西天途中偶赋
陈琏（明代）

维时日载阳，风力颇和缓。骋望陟崇阿，渐觉生意满。

杏花红正繁，草色绿犹短。雉鸣想林暄，鱼跃知水暖。

逍遥协幽悰，山路岂辞远。
再游吕园奉次帻峰道长四首 其二
符锡（明代）

未得酒中趣，难言我独醒。小儒初问道，达士岂徇名。

南郭昼多雨，西郊阴复晴。行厨频供客，何处异乡情。
王文定省中要津二帖赞
岳珂（宋代）

谨严而稳惬，一笔之涉，
足寓心法。淳熙之相业，
动守检押。耳目犹接，
列于书籍，百体不乏。
是曰王鲁公之帖。
闻鹊喜·吴山观涛
周密（宋代）

天水碧，染就一江秋色。鳌戴雪山龙起蛰，快风吹海立。
数点烟鬟青滴，一杼霞绡红湿，白鸟明边帆影直，隔江闻夜笛。
依韵和永叔劝饮酒莫吟诗杂言
梅尧臣（宋代）

我生无所嗜，唯嗜酒与诗。
一日舍此心肠悲，名存贵大不辄思。
舍空釜冷不俛眉，妻孥冻饥数恚之。
但自吟醉与世违，此外万事皆莫知。
王公谒请众去早，既愈懒身到迟。
日高倦仆颜色沮，况骑瘦马雨耳垂。
厌此劳苦不喜出，唯有文字时能为。
诸公尚恐竭智虑，勤勤劝饮莫我卑。
再拜受公言。窃意公矫时。
只爱诗，谓余痴。
春雨不止鲁漕有二诗因次韵
吴芾（宋代）

青春能几何，况已过寒食。
此时对东风，一日亦可惜。
正好倒清对，呼妇戛鸣瑟。
胡不少自宽，兀坐有忧色。
一春雨已多，连日风更力。
安得补天漏，坐待江月白。
和范迁善见寄三首
吴芾（宋代）

苍生未苏息，谁与任安危。
腾蹋里千里，栖迟尚一枝。
谩劳男子志，空忆太平时。
读罢君诗句，愁端愈上眉。
李礼侍石林
韩淲（宋代）

磊磈著胸次，婆娑寄嶙峋。客来亦置酒，相与悦老身。

晴风吹岷峨，浩荡无边春。巴江下吴波，软红生帽尘。

回头山房染，石也诚可人。不知几千人，造化此一真。

只恐断取去，补天费精神。
赠丘执礼
曹勋（宋代）

北客南来尘土甚，沿沂正欲泳清深。舟行云驶方求问，鹤怨猿清不可寻。

缝掖颇闻临泮水，沧浪应许听挐音。果容请问期先报，太岁何时合守心。
寄景逊
文同（宋代）

别后西城上，来须到日曛。
目迎秦塞雁，心过陇山云。
寡合无如我，高怀少似君。
相思只相望，徒尔托云云。
赠天台张思文
唐文凤（明代）

天台之山高插天，赤城雁荡相勾连。石桥流水秋不竭，声锵玉佩何涓涓。

朝沐雨痕疑彩云，暮浮霞影生紫烟。洞府深沉异尘世，月明笙鹤来飞仙。

乾坤清气不肯散，钟英吐秀生才贤。故家乃有赤松裔，秘书曾授黄石篇。

至今文献久未坠，冠盖相望联后先。椿翁佐政留古歙，治同斯立居蓝田。

棠阴日永讼庭静，爱民不忍施蒲鞭。今春令子事省觐，弟昆列侍行周旋。

言归故乡又远别，稳泛浙东秋雨船。临岐索赠无好语，蚕头字拙纨扇圆。

綵衣奉养尤切切，白发待望应拳拳。冬初再期一聚首，莫使风雪踰残年。

丈夫那作寻常别，长歌起舞挥龙泉。虹霓浩气心愈壮，饮酒有如鲸吸川。

嗟我老生年半百，潇潇霜鬓成华颠。刀圭欲觅安可致，凡骨未超尘俗缘。

为语天台众仙侣，紫阳悟道探玄玄。蓬瀛得路傥相遇，会当寄我青瑶编。
对酒吟
王禹偁（宋代）

劝君莫把青铜照，一瞬浮生何足道。
麻姑又采东海桑，阆苑宫中养蚕老。
任是唐虞与姬孔，萧萧寒草埋孤冢。
我恐自古贤愚骨，叠过北邙高突兀。
少年对酒且为娱，几日樽前垂白发。
安得沧溟尽为酒，滔滔倾入愁人口。
从他一醉千百年，六辔苍龙任奔走。
男儿得志升青云，须教利泽施于民。
穷来高枕卧白屋，蕙带藜羹还自足。
功名富贵不由人，休学唐衢放声哭。
扇子诗
李石（宋代）

海濶千江辏，风翻大浪随。
六鳌元未足，不是下钩迟。
秋思
郑巢（唐代）

寒蛩鸣不定，郭外水云幽。南浦雁来日，北窗人卧秋。

病身多在远，生计少于愁。薄暮西风急，清砧响未休。
奉和寄宣州广教文鉴师
梅尧臣（宋代）

秋池对门莲子枯，野壁剥月蜗涎涂。
庭中两株石楠树，上有山鸟相呼。
当时联巢接飞者，一落梁宋一海隅。
扶桑日枝几千尺，光彩不独生阳乌。
游海珠寺 其四
何孟伦（明代）

绿树微遮两岸分，楼台隐映隔江津。机心自息鸥盟我，俗客难寻老是宾。

临水清秋开罨画，濯缨深夜动星辰。文溪逝水东流远，犹有馀波属后人。
耕
赵友直（宋代）

布谷声中雨一犁，绿蓑青笠两相宜。
陇头枉费驱牛力，旱潦年来未可期。
送彭奭应礼部试
刘子翚（宋代）

君家诗礼冠南区，文阵堂堂尽壮夫。
流杰姓名归大族，周官事业属吾儒。
争题玉字传金榜，翻奋朱鸾与凤雏。
月桂香传南北卷，千言长策耀天衢。
南歌子 其四
石孝友（宋代）

畴昔飞鸾侣，而今断雁行。西风岭外下斜阳。无赖一钩新月、挂岭肠。

双泪沾襟袖，孤灯对客床。枕馀衾剩只残香。别得娇痴不睡、也思量。
德麟夜相过用前韵作
晁说之（宋代）

王孙未放木兰舟，忆别亲知与访求。
软语斗牛迷後雁，伤心波浪没浮鸥。
灯前有喜新佳句，泉下无惭旧俊游。
颍尾可居邻可卜，白苹红蓼共君休。
和何元清韵九绝
王炎（宋代）

老来视听稍精明，休问如何太瘦生。
还信閒中安乐否，龟巢莲叶喜身轻。
赠五星陈东野
方逢辰（宋代）

粤从动静极互根，裂为二气分五行。
未有二气先有理，理与气合人物生。
人惟禀得天地气，故为耳目形口鼻。
人惟禀得气之理，故为仁义为礼智。
气为人形理为心，同是水木火土金。
今人问气不问理，茫茫只向天外寻。
人而不仁木已死，不须更论败在子。
人而薄义金已伤，如何却说生在巳。
无礼无智水火灭，不忠不信土气绝。
人于心上斩了根，是气安从有萌蘖。
出门一笑逢星翁，谈天议论迥不同。
白金小还丹歌 其十
罗公远（唐代）

铜铁坏形，丹灰损力。欲验其神，须存本色。一阴一阳，事易候则。

异族同群，自种荆棘。
和张君玉
王质（宋代）

使星卿月共光辉，行转杓衡入紫微。白粲万樯军总饱，红稠千紫马能飞。

后身叔子今安得，万代夷吾古亦希。风动一江吹晚雪，岁云暮矣送将归。
句
南郑殿丞（宋代）

青鸟几傅王母信，白鹅曾换右军书。
方壶自咏
汪莘（宋代）

无象始无假，有形斯有邪。
盈虚怜日月，聚散笑烟霞。
一性亦无我，五行何况他。
谁能离火宅，吾与上牛车。
题画·伯牙
张玉孃（元代）

山家茆屋隔寒林，独抱枯桐觅旧吟。
门掩无人飞蛱蝶，白云垂地结晴阴。
四不忍
刘子翚（宋代）

黄河凿凿冰成路，人语寒空气成雾。
此时泣血念銮舆，玉体能胜凛冽无。
苍黄天步蒙尘去，画衮飘零伤岁暮，
飞书傥未伐奸谋，我服虽华何忍御。
宝气亭三首 其二
赵蕃（宋代）

谁道剑池今已荒，有时光怪此何祥。平生自省惭多识，曷日乞灵亲炷香。
西江月
仲殊（宋代）

味过华林芳蒂，色兼阳井沈朱。轻匀绛蜡里团酥。不比人间甘露。神鼎十分火棘，龙盘三寸红珠。清含冰蜜洗云腴。只恐身轻飞去。
和林尚善读子云传梦得诗韵
李洪（宋代）

君子惟宜以懿文，后生轻进附佥人。
竹枝空有蛮歌怨，争似当年略转钧。
和颜长官百咏 其一 朱门
朱继芳（宋代）

红雨声乾未作泥，绣成十里绿杨堤。金杯缓劝玲珑唱，玉勒催归腰袅嘶。
寄题刘直卿冰壶二首 其二
杨万里（宋代）

壶里清冰冰里人，个边无地可留尘。何时去弄池中月，照我星星白发新。
桂州岁暮
戎昱（唐代）

岁暮天涯客，寒窗欲晓时。君恩空自感，乡思梦先知。

重谊人愁别，惊栖鹊恋枝。不堪楼上角，南向海风吹。
恭州报恩长老宣公以四偈见别用韵为谢 其二
晁公溯（宋代）

甑中炊米釜烹鲜，莫道巴儿不解禅。日日扣门来乞火，个中已有一灯传。
曹娥庙二首
陈造（宋代）

处死稽缃素，求名每寂寥。
纷纷等枯冢，凛凛独高标。
玉废龟趺字，风驱水伯潮。
英魂俨如在，楚些未须招。
宏农秋怀 其一
梦麟（清代）

澹烟荒草足吾庐，日隐孤城叹索居。紫阁夜深惊独雁，黄河秋冷梦双鱼。

邴生薄宦终成箨，宋玉微辞欲著书。拥被行吟意惆怅，西风鶗鴂渺愁予。
杂曲歌辞。圣明乐
令狐楚（唐代）

海浪恬丹徼，边尘靖黑山。从今万里外，不复镇萧关。
次韵赠周师禹二首 其二
王庭圭（宋代）

昼卧柴门打不开，相逢未识济川才。那知此夜闻猿处，忽有新诗随雁来。
寄秋怀
赵蕃（宋代）

两月巴陵郡，搜诗朝暮间。
空能饮江水，恨不上君山。
昔者闻何至，今焉兴尽还。
才名或遭骂，坎轲分低颜。
临江仙·老去尚呼张丈
刘辰翁（宋代）

老去尚呼张丈，醉中自惜熊儿。越王台上鹧鸪啼。三朝臣不遇，无复好文时。情绪幽幽似结，鬓丝索索禁吹。病来魂不到相思。散人腰已散，倚杖叹吾衰。
深睡
郭之奇（明代）

雨来深睡添，风过激涛泻。无计遣程悠，只此销愁惹。

北窗未有期，扁舟聊焉且。欹枕恣流中，鼓腹随康野。

青山结善邻，云霄庇广厦。寤寐矢弗谖，昼夜真不舍。

劳生叹奔驰，兹缘良艰假。时从一体变，方知万事扯。

恍惚妙玄门，于徐饶至冶。种种百年尘，于斯归砾瓦。

一卧破三春，安知春欲夏。日月尚非忧，而况浮云者。

所求思为无，先觉心欲寡。千代羲皇上，百代蒙漆下。

漠漠许神交，栩栩一臂把。葛天有遗民，惟我或是也。
题朱直学竹轩
韩淲（宋代）

裂石作翠竹，秋风生晚凉。政须人啸咏，应记我行藏。
谒金门（次西麓韵）
周密（宋代）

芳事晚。数点杏钿香浅。恻恻轻寒风翦翦。锦屏春梦远。

稚柳拕烟娇软。花影暗藏深院。初试轻衫并画扇。牡丹红未展。
赠故将军
李端（唐代）

平生在边日，鞍马若星流。独出间千里，相知满九州。

恃功凌主将，作气见王侯。谁道廉颇老，犹能报远雠。
咏怀古迹十首 其四 芳华苑
郑学醇（明代）

旧苑荒台古刹边，桃花临水尚依然。只今野鸟啼春急，半似当时闹管弦。
寿丞相
任希夷（宋代）

秉轴持衡岁五周，从今千载国同休。
汾阳谩校中书考，安得如公尚黑头。
上西平·送杜叔高
辛弃疾（宋代）

恨如新，新恨了，又重新。看天上、多少浮云。江南好景，落花时节又逢君。夜来风雨，春归似欲留人。
尊如海，人如玉，诗如锦，笔如神。能几字、尽殷勤。江天日暮，何时重与细论文。绿杨阴里，听阳关、门掩黄昏。
和赵景贶栽桧
苏轼（宋代）

汝阴多老桧，处处屯苍云。
地连丹砂井，物化青牛君。
时有再生丹，（颍之灵坛观，亦有再生桧。
）还作左纽纹。
王孙有古意，书室延清芬。
应怜四孺子，不堕凡木群。
体备松柏姿，气含芝?薰。
初扶鹤立骨，未出龙缠筋。
巢根白蚁乱，网叶秋虫纷，乃知蔽芾初，甚要封植勤。
他年皮三寸，狐鼠了不闻。
题太乙宫林山赠易高士
楼钥（宋代）

易居求赋武林山，日困尘劳无暂閒。
我求挂冠欲归去，念此诗债须当还。
武林山出武林水，灵隐后山无乃是。
此山亦复用此名，细考其来真有以。
天目两乳到钱塘，一山环湖万龙翔。
扶舆磅礴拥王气，皇居壮丽环宫墙。
湖阴一峰如怒猊，势临城北尤瑰奇。
吴越大作缁黄庐，为穿百井以厌之。
从来有龙必有珠，此虽培塿千山余。
中兴南渡为行都，崇列原庙太乙庐。
曾因祀事来登眺，闤闠尘中有闤峤。
薰风时来洗袢暑，绿树阴阴隐残照。
我得暂来犹醒心，羡君清福住年深。
长安信美非吾土，倦翼惟思归故林。
游石鼓次柯德初韵
程洵（宋代）

簿书尘涴人，高士莫肯顾。我穷敢言高，糊口随所遇。

一遭猿鹤嗔，讵能虫鱼注。读礼尺不盈，披易体忘互。

案惟朱墨尘，吏执符移付。催科本虽拙，勉强亦备数。

有时迅檄来，又办走长路。名山谩在眼，俗驾不容驻。

兹游岂无意，发兴亦已屡。心知江山奇，远目当与寓。

冠裳裹病躯，汲汲忘旦暮。今日复何日，从君举幽步。

柳深尚藏乌，水浅可立鹭。离离网举鱼，隐隐舟横渡。

登临得胜地，一览万景聚。况远城市喧，无复尘埃污。

六籍烂星罗，百氏纷云布。窗虚明照人，几净寒生雾。

仰止夫子堂，敬诵昌黎句。文章何足言，道义有真趣。

由来重儒学，所贵通世务。恨我拙且迂，浪奉先生屦。

明朝九衢尘，回道迹已故。重来定何时，诗就发如素。
岁杪雨雪连日闷题六绝 其三
周紫芝（宋代）

春回九地初颁历，人傍千门复看傩。尽是汉家无事日，白头扶杖意如何。
春秋战国门。季札
周昙（唐代）

吹毛霜刃过千金，生许徐君死挂林。

宝剑徒称无价宝，行心更贵不欺心。
题扇
曹勋（宋代）

小楼连苑碧山前，终日凉生枕簟边。
自是西湖秋更好，水光山色接长天。
次韵志宏戏兴宗耳疾之作
李纲（宋代）

有病自当医，无垢何须洗。六解一亦亡，动容皆中礼。

谛观新卷叶，成此清净耳。悟道得圆通，教体真在此。

虚含十方界，遐迩初无里。铿然助发机，妙响非外宄。

天人种种声，和会归一已。奈何物蔽之，问药安可止。

通以智慧刀，濯以功德水。是病速须除，慎勿听邓子。
春雪初晴喜友生至
齐己（唐代）

数日不见日，飘飘势忽开。虽无忙事出，还有故人来。

已尽南檐滴，仍残北牖堆。明朝望平远，相约在春台。
船头与璿庆閒眺
吴与弼（明代）

江天冥漠橹咿哑，云树烟村野鸟斜。船头骥子时同坐，久话令人忘算沙。
月石屏蛾月砚诗
周必大（宋代）

欧公命苏公，吟咏月石屏。
苏公与范子，酬唱涵星泓。
两公文字祥，天畀子墨卿。
嗟予何为者，而得二美并。
屏也欧青毡，流传到柴荆。
砚兮此尤物，秋月端正生。
盘拏丹桂枝，琼绕白玉绳。
姮娥寔天眼，皎皎不自呈。
但留双蛾眉，下镇蟾兔精。
我生月斯望，真契非强名。
乌玦磨有光，玄云润无声。
愿赓前贤句，透胁令人惊。
喜见家山答守之二首
钱时（宋代）

喜见家山喜见晴，乾坤都属舞雩春。
家山自是山无数，认得春风定可人。
郡斋无讼春物寂然书所见
宋庠（宋代）

阁铃无响昼辉迟，短发山巾尽日欹。
战蚁群行开蛰后，暝禽相语欲栖时。
遥通窦水添新溜，密数庭花记落枝。
讼息宽条恩莫报，晚年馀有白云期。
假龙吟歌
李贺（唐代）

石轧铜杯，吟咏枯瘁。
苍鹰摆血，白凤下肺。
桂子自落，云弄车盖。
白死沙崩恶谿岛，阿母得仙今不老。
窞中跳汰截清涎，隈壖卧水埋金爪。
崖蹬苍苔吊石发，江君掩帐筼筜折。
莲花去国一千年，雨后闻腥犹带铁。
昼阴二首 其一
陶益（明代）

英英团盖云，轻移遮白日。晒发图未成，竹深留六逸。
兰陵王
张元干（宋代）

绮霞散。空碧留晴向晚。东风里，天气困人，时节秋千闭深院。帘旌翠波飐。窗影残红一线。春光巧，花脸柳腰，勾引芳菲闹莺燕。

闲愁费消遣。想娥绿轻晕，鸾鉴新怨。单衣欲试寒犹浅。羞衾凤空展，塞鸿难托，谁问潜宽旧带眼。念人似天远。

迷恋。画堂宴。看最乐王孙，浓艳争劝。兰膏宝篆春宵短。拥檀板低唱，玉杯重暖。众中先醉，谩倚槛、早梦见。
逍遥咏
宋太宗（宋代）

天非爱道许人修，学士愚迷不到头。
内境擬将何所用，杳知深邃故难求。
丹霞隐密堪依仗，雪月纵横入品流。
消息顿然潜世虑，凡岐圣路有刚柔。
自安仁至豫章途中杂兴十九首
赵蕃（宋代）

草树葱茏山有衣，稻身刺水绿生漪。
眼中风物方人境，犬吠鸡帝间扊扅。
寄和长安张强二机宜
邵雍（宋代）

二公诗美过连城，欲报才非{左衤右爾}正平。
本谓柏舟终不遇，却惊华衮重为荣。
岷峨雨后方知峭。风月霜馀始见清。
前有古人称寡和，阳春白雪岂虚名。
赠齿医鲁生
刘宰（宋代）

曾过当湖好事家，园池仿佛记豪华。
老来只欲甘藜藿，乞我仙方固齿牙。
多稼亭前两槛芍药，红白对开二百朵
杨万里（宋代）

红红白白定谁先，嫋嫋娉娉各自妍。
最是倚栏娇分外，却缘经雨意醒然。
晚春早夏浑无伴，暖艳暗香政可怜。
好为花王作花相，不应只遣侍甘泉。
绝句
吕岩（唐代）

息精息气养精神，精养丹田气养身。

有人学得这般术，便是长生不死人。

斗笠为帆扇作舟，五湖四海任遨游。

大千沙界须臾至，石烂松枯经几秋。

或为道士或为僧，混俗和光别有能。

苦海翻成天上路，毗卢常照百千灯。
愁倚阑
石孝友（宋代）

淮水阔，楚山长。恨难量。不道愁离人独夜，更天凉。

佳节虚过重离。更篱下、拆尽疏黄。看取清溪三百曲，是回肠。
毁土山
赵万年（宋代）

筑土为山号距堙，胡儿痴计要攻城。
谁知壮士中宵出，三月工夫一夜平。
廉馀堂
王之道（宋代）

高堂面山水，境与动静兼。
惟动故能乐，惟静故能廉。
乐也知有馀，廉也笑无餍。
木兰花慢 八月二十五日为仲敬寿
刘敏中（元代）

对南山秋色，湖海气、郁峥嵘。更落叶疏风，黄花细雨，何限诗清。良辰醉中高兴，料殷勤、喜见故人情。玉＊云腴酿，木兰花慢新声。归鸿远目入青冥。相与慰飘零。尽起舞狂歌，新愁旧恨，一笑都平。平生事，天已许，道青云有路上蓬瀛。随分人问富贵，不妨游戏千龄。
咏史诗。绵山
胡曾（唐代）

亲在要君召不来，乱山重叠使空回。

如何坚执尤人意，甘向岩前作死灰。
澄心轩
丁天锡（宋代）

高馆含秋溪水平，白云一榻临空清。
云影天光入怀抱，玉楼银阙无人行。
滔滔活水源头落，却笑奔流争万壑。
雪照梅檐坐月明，露泻荷盘见鱼躍。
长安车马多富儿，汗流浃背尘满衣。
谁识君心有真乐，沙头白鸟犹忘机。
过西堡塞北
温庭筠（唐代）

浅草干河阔，丛棘废城高。白马犀匕首，黑裘金佩刀。

霜清彻兔目，风急吹雕毛。一经何用厄，日暮涕沾袍。
送人之松江
俞桂（宋代）

西风萧瑟入船窗，送客离愁酒满缸。
要记此时分袂处，暮烟细雨过松江。
小园栽菊 其二
朱同（明代）

老菊丛根寄小盆，也知春至长儿孙。扶持已费栽培力，长育全资雨露恩。
海上自之罘至成山览秦皇汉武遗迹
宋无（元代）

雾气沈坤极，涛声撼北溟。
云霞五色水，丹碧万重屏。
脉络华夷秀，并吞宇宙青。
石梁横地户，洞构压同霆。
砰磕纷鸣鼓，漰渹疾建瓴。
提封思霸主，巡狩陟遐击。
黔首何多难，皇居不少宁。
山驱麟避薮，海塞辱迁庭。
具簿周荒服，鳞虫畏典刑。
天吴惊象驾，精术泣变铃。
浪浪秦赢怒，崖崩汉武灵。
空悲祖龙死，但觉鲍鱼腥。
采药终骄妄，求仙竟螵冥。
惟闻傅二世，无复享千齿。
古昔飞腾客，能存变化形。
解交鸟兔髓，定翳凤凰瘊。
玉检微藏旨，金丹别有经。
东华司笄历，南岳考功铭。
亿劫开玄妆，三宫让紫启。
壑仁斯可冀，洗暴讵截听。
漫致安期为，虚邀阿母軿。
昆池波鼎沸，阿阁土花零。
夜雨蛇升树，春潮蛤上汀。
茂陵迷乱草，禁苑暗流萤。
奢侈如飘电，危亡若炳星。
明君当至沿，方士或来停。
火宅休生不，情河易转萍。
顾逢情静化，昌运岁时丁。
岁除前五日独往黎氏园见梅花盛发
吕陶（宋代）

惨淡岁将暮，烟村忽见梅。年光背我去，春色为谁开。

半日凭轩槛，无人共酒杯。芳标深可惜，聊作看花回。
和庐州通判李学士见寄
王禹偁（宋代）

金銮失职下蓬瀛，也向淮边领郡城。
堆案簿书为俗吏，满楼山色负吟情。
庐江地近音尘断，何逊诗来格调清。
未得樽前一开口，可怜心绪独摇旌。
三月晦日送春
宋祁（宋代）

倏忽韶光第九旬，无花何处觅残春。
长绳万尺非难具，谁与天边绊日轮。
送梁广文之保昌
林大春（明代）

青毡海上几经霜，忽报移官又水乡。入境定思唐相国，看山犹水汉封疆。

南游冠盖冲朝雾，北指帆樯下夕阳。它日飞腾从此度，应馀教泽岭云长。
岳州从陆登舟顺风过临湘新堤市
黄公辅（明代）

岳阳城外道，晴日暮云降。骋望群峰万，乘流泛棹双。

远渡浮碧落，返照漾船窗。傍岸呼童去，沽壶醉暮江。
济颠书记赞
释普岩（宋代）

毁不得，赞不得，
天台出得个般僧，一似青天轰霹雳。
走京城，无处觅。
业识忙忙，风流则剧。
末后筋斗背翻，煅出水连天碧。
稽首济颠，不识不识。
狭路相逢捻鼻头，也是普州人送人送贼。
偈颂四十一首
释普宁（宋代）

出现在杨州，留锡於此地。
宝塔凌高空，声光动万里。
利物应群机，如月分众水。
我来爇瓣香，一瞻一顶礼。
从教人道自倒还自起。
楼观
苏辙（宋代）

老聃厌世入流沙，飘荡如云不可遮。
弟子怜师将去国，关门望气载还家。
高台尚有传经处，画壁空留驾犊车。
一授遗书无复老，不知何苦服胡麻。
颂古十六首 其二
释道宁（宋代）

抹粉涂坯恰似呆，神头鬼面舞三台。千千万万人窥看，子细不知谁见来。
高宗祀明堂前朝享太庙二十一首
真宗（宋代）

于皇真宗，内道之崇。
游心物外，应迹环中。
四方既同，化民以躬。
清净无为，盛德之容。
夜饮
元稹（唐代）

灯火隔帘明，竹梢风雨声。诗篇随意赠，杯酒越巡行。

漫唱江朝曲，闲征药草名。莫辞终夜饮，朝起又营营。
吴市
李楷（清代）

朝游吴市门，夕眺太湖云。梅尉已仙去，龙威不可群。

陂塘翔宿鹜，城郭入斜曛。壮士专诸里，萧然少见闻。
杨历岩
程鸣凤（宋代）

银河底穿不可塞，一泻砰砰下空碧。
峰高云邃源荒茫，但见岩飞练千尺。
我来导这赴苍壑，流出凌江散天泽。
余波直赴黄木湾，飓卷鳌翻浪花白。
竟从海若膏乾坤，岂但梅边活甘液。
文村道中
项安世（宋代）

十五年前号畏途，祇今开辟尽田庐。分明总是辛卿赐，谁信兜鍪出裤襦。
鹖冠著书图
欧大任（明代）

白首缁帷不下坛，一编元自足盘桓。书传绝学虫为篆，家隐名山鹖是冠。

草阁几人题玉笈，竹林诸子荐铜柈。西昌更有长生箓，愿奉云亭岁岁欢。
蒲生钟馗
文同（宋代）

寒风酸号月惨苦，枭飞狐鸣满墟墓，
丛棘乱礓翳野雾。古社秃剥倒枯树，
下有三鬼相啸聚，初行谁家作{外门内主}忤。
痛热肿痒快呕吐，塞噎咽喉胀脐肚，
呼巫召觋使咒诅。翁惊妪忙设赛具，
茅盘草舡置五咱，饭盂炙串狼籍布。
相共收敛各执去，方此危坐歠且哺，
忽尔相见生畏怖。有神杰然驾巨牯，
前诃后拥役二竖，此神噉鬼充旦暮。
其腹尚馁色躁怒，鬼遥见之悉失措，
竄匿不暇相告论。酒倾肉落杂秽污，
魄魂飞荡身偃仆。一入木底只四据，
一尚把盏愕以顾，一自隐蔽捩眦觑。
神用气摄缚束固，前死入吻无十步。
计之嚼嚼或味饫。蒲生胡为适尔遇，
画之满卷无一误，笔墨丑怪实可惧。
持以赠余子何故，摇手不取一钱赂。
他日乞诗者尤屡，试为言之写其故。
冬日作二首 其二
张耒（宋代）

泽国久还雨，频妨裘褐温。羁怀常悄悄，醉眼任昏昏。

云赴荆王梦，天迷楚客魂。飘萍惟泥酒，吾事肯轻论。
送王左丞五绝
蔡肇（宋代）

岁晏风落木，野阴水增波。
斋舲如傅翼，一举君谓何。
溪山春雨图
卞思义（元代）

野人结屋临溪上，溪上白云生叠嶂。
城中车马自纷纭，朝听樵叠暮渔唱。
云林叆叇春日低，小桥流水行人稀。
桃花落尽春何处？风雨满山啼竹鸡。
浣溪沙
韩准（宋代）

潇洒梧桐几度秋。凤凰飞去旧山幽。风景不殊人物换，恨悠悠。

衰草远从烟际合，夕阳空趁水西流。恰好凭楼便回首，怕生愁。
醉石
郭祥正（宋代）

裂嶂飞寒涧，绝壁散明珠。盘石偃中坞，修林阴翳敷。

世道纷莫救，逸人此提壶。一酌寄乾坤，回首忘车书。

山花谩相笑，山鸟徒相呼。更逢山月来，夜响真笙竽。

粹灵淘耳目，幽独宁贤愚。留踪千载间，游子空踟蹰。

清风起木末，馀凉生坐隅。浩歌歌去来，逸韵凌遥虚。
新居六咏 其一 竹林隐居
陈文蔚（宋代）

无才济苍生，竹林远栖遁。中有圣人书，饭蔬自无闷。
绍兴享先农十一首 其八 终献用《正安》。
郊庙朝会歌辞（宋代）

殽核维旅，酒醴维馨。于再于三，礼则有成。
风雨宿萧山
袁凯（明代）

东来山郭晚秋时，白酒黄柑兴不衰。
欲倩山阴王逸少，为书风雨渡江诗。
绝句二首 其二
朱敦儒（宋代）

轻阴小雨晚难收，柳瘦梅穷却似秋。可恨水仙花不语，无人共我说春愁。
閒居杂咏三十二首·朋友
陈淳（宋代）

朋友同门志，所以辅吾仁。
一言在有信，不可私狎亲。
酬周亨叔主簿见赠
释道潜（宋代）

庐山百里蟠穹苍，绝顶阴云常下覆。晴日天风忽扫除，翠壁千层开锦绣。

我来庐山初得君，爱君面有庐山秀。长篇险韵使我惊，忽获风流云散后。

气味清新满牙颊，如入洞庭尝橘柚。梅子如钱柳絮飞，杜鹃哀号山雨昼。

念君明当京邑行，马蹄蹴踏春泥绉。黄陂新息道路迥，野饭藜羹须强嗅。

天街到日夏渐热，车毂相摩汗如溜。丈夫功名非苟取，劝子未用轻蓝绶。

山中五月早归来，涧底清泠当共漱。
次韵谢惠山村送水仙
王谌（南北朝）

自是神仙客，梅花亦让青。
绿垂云叶重，黄映雪花轻。
袜小凌波稳，杯斜带露倾。
一枝来赠我，吟几觉春生。
松法师示微疾须陈米作粥侑以小诗
王世贞（明代）

自是庵罗树下身，现将微疾欲明真。莫疑香积盂中米，居士原来有胜因。
谢胡帅饷酥
曾几（宋代）

虎头骨相生来无，谈天吻燥斋肠枯。
欲从底处觅膏润，凝香燕寝烹牛酥。
鹅儿黄拂冰肌肤，关中穰下远不如。
已令炊饼作十字，今晨盛馔非伊蒲。
初上船留寄
杜牧（唐代）

烟水本好尚，亲交何惨凄。况为珠履客，即泊锦帆堤。

沙雁同船去，田鸦绕岸啼。此时还有味，必卧日从西。
榆林杜日章都护自署三教逸史索赠
孙继皋（明代）

词场军垒万夫雄，舞剑称诗绝代工。绿鬓雅闻豪举遂，玄心早代世缘空。

新题秘记传三教，共识前身并陆通。莫向人间逃姓字，燕然终拟勒元功。
送李守孝博
徐积（宋代）

外官之重，其惟使乎。使者之重，兵政刑诛。持挈纲领，设施楷模。

以实去伪，以清革污。善本须养，恶根必锄。非严不肃，非宽不舒。

非威不行，非信不孚。诸如此类，一不可无。而况百粤，岭阳海隅。

其俗彍悍，戒吏侵渔。缓之则怀，扰之则吁。又况其徼，溪洞蛮居。

虑要先定，戒须早图。使臣之重，不其然欤。命使维何，曰山阳守。

维山阳守，其质忠厚。既明而恕，惟所自有。以严以威，以左以右。

维恕维平，维详维精。所济维敏，所孚维诚。刑无必用，事皆原情。

或虚其狱，或空其庭。称者盈巷，传者盈城。四境之内，尽为欢声。

其体则庄，面无浮气。其目则瞭，心无所蔽。不激不诡，不迁不泥。

亦不自务，亦不自恃。好谋好询，使臣所贵。维询维谋，何以酬之。

维时武备，为国修之。我闻番禺，熙宁之前。弓手之外，枪手三千。

总计一路，何啻万数。因而循之，不烦招募。可增其籍，可当土兵。

不费斗粟，不用尺缯。其便如此，何惮弗兴。付之善吏，以成其能。

训之练之，按阅有程。可如汉制，选择骁锐。号为奔命，无所不备。

岂惟广东，自广而西。闻命即赴，势张力齐。如声如响，如鸷如飞。

如决大水，从山赴溪。盖神速者，用兵之奇。仍坚其城，仍浚其池。

虽有交趾，正如狐狸。伏藏窟穴，其何能为。
金来禽
韩淲（宋代）

红湿华滋叶护花，金来禽映海棠斜。珊瑚声里飞山鹧，云气吹晴落紫霞。
松窗用杜句为韵和以棋酒为意十首
曹勋（宋代）

红尘旧老我，青秧新插为。
宁幸田畯喜，何能属车鸱。
古弼
徐钧（宋代）

请田戎猎凛英风，万乘犹知畏笔公。
晚节不容非老秃，世无明主曷知忠。
清明即景
荣永禄（清代）

轻寒细雨恰初晴，忽忽清明节又更。玉剪乍穿帘外燕，金梭忙织柳间莺。

惊看渔火村村换，爱听饧箫处处横。况是花香并鸟语，游人触景最多情。
湘潭馆陈沧洲先生手植槐
许乔林（清代）

虚宿之精落公手，化为此树森高寒。绿云战雨忽百载，苍根拔地中孤蟠。

一段青铜高过屋，年年目饱冰霜足。贞干犹疑宿彩鸾，丹心真合供神烛。

琪林碧树空清高，幸草凡花都慑伏。表祥殊似建隆观，流芬并胜音声木。

长安驰道千万株，鼠耳兔目争扶疏。却到城东誉嘉树，树犹如此人何如？

当日盲风吹雨黑，独对青天不改色。雷霆在上鉴此心，枝叶虽多心自直。

温室归翻种树书，留会云根耐剥蚀。想见长镵孤往时，护持只信神明力。

江南是处皆棠阴，海上人来增叹息。先生树木如树人，百年落落树亦神。

槐花满地踏秋雨，我是先生旧部民。
追和东坡立春韵寄彦逢弟
王之道（宋代）

荏苒岁云暮，艰难予岂堪。
关山怀远别，弓矢废清谈。
风色霁还暖，梅梢春已酣。
信音惊远雁，心绪乱游蚕。
投笔班超近，擒戎李靖慙。
行吟望西北，赴难有虞潭。
贾司仓祠
李占（宋代）

为诗直欲无前古，留骨如今锢一山。
富贵录年人曷在，只君诗价满人间。
九张机
佚名（宋代）

五张机。芳心密与巧心期。合欢树上枝连理。双头花下，两同心处，一对化生儿。
经浯溪元次山旧隐
陈统（宋代）

次山曾此隐，溪壑水清漪。废宅群山合，高名千古垂。

修篁森钓渚，乐石耸丰碑。唯有乔林色，苍苍似昔时。
次韵朱知裁少卿见贻二首 其一
曾惇（宋代）

丹丘山水窟，中有如斗城。地迥鸟不喧，一叶动亦惊。

閒门有胜士，学道师广成。翛然卧环堵，六印一缕轻。

脱非玄真子，疑即坐忘生。姓名存丹台，宁问月旦评。

小试未轩翥，襆被辞汉廷。肯令莲社流，坐叹草堂灵。

要当酌家酿，酒色粲碧瑛。
次山脚壁间韵
释今辩（明代）

一峰高锁不从今，豪贵亭台世共钦。登眺此时随极目，笙歌何日断清音。

风飘碧瓦垣多缺，草满瑶阶树少阴。胜事已空山独秀，层崖夕照紫云深。
谓麟言凤
郭之奇（明代）

虎谓麟非仁，鸱言凤寡德。麟终避虎行，凤岂争鸱食。

以兹四物怀，旁推万人臆。慈暴本分蹄，洁污良异翼。

人境自无穷，我生何郁抑。晨昏泛杳冥，悯默归时域。

触望有高深，随行变通塞。坚贞未可渝，远重谁相息。

收风使浪平，引木依绳直。素性复幽寻，翔飞仍举色。

荣吝始俱忘，坦步辞徽纆。夙昔心所期，励此归耕力。
陪尧夫兄弟一饭清话
韩维（宋代）

相别相逢似转轮，迹虽辽远意常亲。美羹旧手钦元老，盐菜诚心待故人。

密竹环波宁受暑，残花映叶尚留春。逍遥竟日闻嘉话，时节方知自有因。
送汪时法归金华
吕祖俭（宋代）

归去儿曹欲与言，相思切处莫窥园。
吾宗事业无多子，守得箪瓢始见根。
次韵米元章壮观
饶节（宋代）

晓色村村澹，春风树树秾。八窗中夜月，千里隔江峰。

酒道穷通乐，诗原左右逢。客来应下榻，石铫煮长松。
汪明府以校文来武林旬日别去追送四章 其二
胡应麟（明代）

堤上明霞跃紫骝，接天弦管带琼楼。漫将桃李誇梁国，采尽芳兰瀫水头。
许敬之用余言作松山草堂然游山之意犹未已也申以为箴
叶适（宋代）

许子家住松山边，门开路辟登山巅。千年茂树不改叶，百尺甘井常流泉。

堂中悄然人境绝，时有剥啄延臞仙。天下之山皆若此，舍而外求徒丧已。

卑能蕴高而为谦，高能生明是为贲。芒鞋价长今安之，撰屦欠伸吾老矣。
送李策秀才还湖南，因寄幕中亲故兼简衡州吕八郎中
刘禹锡（唐代）

深春风日净，昼长幽鸟鸣。仆夫前致词，门有白面生。

摄衣相问前，解带坐南荣。端志见眉睫，苦言发精诚。

因出怀中文，调孤词亦清。悄如促柱弦，掩抑多不平。

乃言本蜀士，世降岷山灵。前人秉艺文，高视来上京。

曳绶司徒府，所从信国桢。析薪委宝林，善响继家声。

何处翳附郭，几人思郈成。云天望乔木，风水悲流萍。

前与计吏西，始列贡士名。森然就笔札，从试春官卿。

帝城岐路多，万足伺晨星。茫茫风尘中，工拙同有营。

寒女劳夜织，山苗荣寸茎。侯门方击钟，衣褐谁将迎。

弱羽果摧颓，壮心郁怦怦。谅无蟠木容，聊复蓬累行。

昨日前灵龟，繇言利艰贞。当求舍拔中，必在审己明。

誓将息薄游，焦思穷笔精。莳兰在幽渚，安得扬芬馨。

曰余摧落者，散质负华缨。一聆苦辛词，再动伊郁情。

身弃言不动，爱才心尚惊。恨无羊角风，使尔化北溟。

论罢情益亲，涉旬忘归程。日携邑中客，闲眺江上城。

昼憩命金罍，宵谈转璿衡。薰风香麈尾，月露濡桃笙。

忽被戒羸骖，薄言事南征。火云蔚千里，旅思浩已盈。

湘江含碧虚，衡岭浮翠晶。岂伊山水异，适与人事并。

油幕侣昆丘，粲然叠瑶琼。庾楼见清月，孔坐多绿醽。

复有衡山守，本自云龙庭。抗志在灵府，发越侔咸英。

一挥出荥阳，惠彼嗤嗤氓。隼旟辞灞水，居者皆涕零。

惟昔与伊人，交欢经宿龄。一从云雨散，滋我鄙吝萌。

北渚不堪愁，南音谁复听。离忧若去水，浩漾无时停。

尝闻祝融峰，上有神禹铭。古石琅玕姿，秘文螭虎形。

圣功奠远服，神物拥休祯。贤人在其下，仿佛疑蓬瀛。

君行历郡斋，大袂拂双旌。饰容遇朗鉴，肝鬲可以呈。

昔日马相如，临邛坐尽倾。勉君刷羽翰，蚤取凌青冥。
师吉甫探梅二首 其一
郭印（宋代）

花如雾中见，百念已灰槁。爱梅习气深，兴发霜冬杪。

行行步江郊，恰似儿童小。荣枯能几时，日月疾过鸟。

独立望南枝，村空人悄悄。何似东皇驾，今岁来不早。

忍令瑶台姿，冷落群芳后。欲寄同心人，不折门前柳。
将之南岳登岸渡武溪过芙蓉寄觉山
湛若水（明代）

驱车渡武溪，路过芙蓉西。忆我去年游，旧路意皆迷。

去年今年人，王孙芳草萋。有风东南来，飘飘吹我衣。

万里谁云远，寸心以为期。起脚即已到，岳岭同天齐。
减字木兰花（寿李茂叔）
郭应祥（宋代）

仲春上七。门左垂弧当此日。点检春光。百草千葩已斗芳。

折花持酒。彩袖殷勤来祝寿。明岁而今。稳向南宫待捷音。
送李景初试吏淮阳便养
丁复（元代）

读书初试吏，捧檄且娱亲。当代推经济，何人独隐沦。

河兼淮海远，雪满渚城春。里舍多凋瘵，周旋及抚循。
赠姬人
韦庄（唐代）

莫恨红裙破，休嫌白屋低。请看京与洛，谁在旧香闺。
予行为魏仓监门忽得前监仓官诗人江南彭少逸诗因次韵时彭以遗火失官 其一
王安中（宋代）

闻道长安桂作薪，斗升谁乞向隅人。魏仓一炬非无为，似与寒枯慰晚春。
沁园春·畴昔遭逢
刘克庄（宋代）

畴昔遭逢，薰殿之琴，清庙之璋。谢锦袍打扮，佯狂太白，黄冠结裹，老大知章。种杏仙人，看桃君子，得似篱边嗅晚香。从人笑，笑安车迎晚，只履归忙。後身定作班扬。彼撼树蚍蜉不自量。偶有时戏笔，官奴藏去，有时醉坠，宗武扶将。永别鵷鸾，已盟猿鹤，肯学周顒出草堂。从人笑，我韩公齿豁，张镐眉苍。
高司马移竹
马戴（唐代）

丛居堂下幸君移，翠掩灯窗露叶垂。

莫羡孤生在山者，无人看著拂云枝。
花发上林
侯冽（唐代）

花发三阳盛，香飘五柞深。素晖云积苑，红彩绣张林。

落水随鱼戏，摇风映鸟吟。琼楼出高艳，玉辇驻浓阴。

乱蝶枝开影，繁蜂蕊上音。鲜芳盈禁籞，布泽荷天心。
感兴十首 其八
韩淲（宋代）

壮志情知已不多，便鹰扬去盍如何。凄凉两眼西风里，犹尔留连作好歌。
哭{匠斤换赣}十五章
辛弃疾（宋代）

百年风雨过，达者齐殇彭。
嗟我反不如，其下不及情。
草堂成即事二首
喻良能（宋代）

三年留滞江之南，归来故园寝亦甘。
经理草堂唐宝应，耘耡荒亦晋陶潜。
寸心自昔似南八，双鬓只今如谢三。
手栽杨柳既合抱，木尚如此人何堪。
朋元不赴湖上观雪之集，明日余召试玉堂，见
范成大（宋代）

雪溪清兴未渠阑，晚上西楼带月看。
公子自贪低唱酒，肯来同对玉峰寒。
赠医僧善正
苏辙（宋代）

老怯江边瘴疠乡，城东时喜到公房。
历言五藏如经眼，欲去三公自有方。
身厌远游安静默，术因多病更深长。
时时为我谈尊宿，曾入南公古道场。
上巳日贡院考杂文不遂赴九华观祓禊之会以二绝句申赠
权德舆（唐代）

三日韶光处处新，九华仙洞七香轮。

老夫留滞何由往，珉玉相香正绕身。

禊饮寻春兴有馀，深情婉婉见双鱼。

同心齐体如身到，临水烦君便祓除。
邵司法索诗
韩淲（宋代）

榜巷曰陋巷，作斋为茅斋。何愧安乐窝，其志安在哉。

有子醉六经，有眼照九垓。应羡常山水，长从城下来。
赠何劭王济诗
傅咸（魏晋）

日月光太清，列宿曜紫微。赫赫大晋朝，明明辟皇闱。

吾兄既凤翔，王子亦龙飞。双鸾游兰渚，二离扬清晖。

携手升玉阶，并坐侍丹帷。金珰缀惠文，煌煌发令姿。

斯荣非攸庶，缱绻情所希。岂不企高踪，麟趾邈难追。

临川靡芳饵，何为守空坻。槁叶待风飘，逝将与君违。

违君能无恋，尸素当言归。归身蓬筚庐，乐道以忘饥。

进则无云补，退则恤其私。但愿隆弘美，王度日清夷。
句 其八
刘敞（宋代）

薰风四月浓芳歇，火玉烧枝拂露华。
题碧萝山房
林鸿（明代）

一入烟萝去，终年独考槃。竹泉宜夜听，松月耐秋看。

桂酒邀佳客，荷衣护早寒。向予相顾笑，持赠碧琅玕。
寄新城王扶九
张在辛（清代）

明湖霁色忆蒹葭，南北双桥看㟙华。正好重邀秋柳社，中原文献在君家。
赠祁山居长老
林弼（明代）

剑江东望山如龙，水势曲与山相从。山盩水厔气所钟，山居山人居其中。

碧眼白首颜如童，长日跏趺坐高舂。悬河大口谈空空，宝花散落随天风。

万年香社人所宗，千章乔木阴重重。峥嵘华构交青红，我来作邑丰水东。

思怀瓣香加敬恭，我本有发老僧翁。误落尘网徒匆匆，渊明结社意亦浓。

但恐酒狂不相容，作诗先此询远公。
颂古一百首
释智愚（宋代）

此行莫拟几时回，此去应须到五台。
若过曼殊放光处，殷勤为我记归来。
和汴州令狐相公新于郡内栽竹百竿拆壁开轩…七言五韵
白居易（唐代）

梁园修竹旧传名，园废年深竹不生。千亩荒凉寻未得，

百竿青翠种新成。墙开乍见重添兴，窗静时闻别有情。

烟叶蒙笼侵夜色，风枝萧飒欲秋声。更登楼望尤堪重，

千万人家无一茎。
晓过万里桥
陆游（宋代）

晓出锦江边，长桥柳带烟。
豪华行乐地，芳润养花天。
拥路看欹帽，窥门笑坠鞭。
京华归未得，聊此送流年。
三月晦游道场山宿清公房与成父同行二首
邓文原（元代）

涧石萦纡紫竹丛，晴云吹落水晶宫。
夜寒身宿群峰顶，花尽春归万木中。
傥买山田营破屋，时过僧寺驾孤篷。
只应渺渺轩前路，杖履长陪鹤发翁。
永庆院送道原还仪真作诗要之
王安石（宋代）

岁暮青条已见梅，余花次第相争开。
淮南无此山林胜，作意春风更一来。
春夏之交四首
孙嵩（宋代）

拂槛逍遥絮，浮空自在丝。
幽香来远近，山侧有酴釄。
梁秘阁挽诗 其三
林希逸（宋代）

当年握手向番湖，岁晚交情不暂疏。安乐窝中三度宿，往来溪上几回书。

凤游旧客彫零尽，龙窟新阡怅望初。人物如公应不死，有铭有诔果何如。
古意三首
邓肃（宋代）

妾如傍篱菊，不肯嫁春风。
郎如出谷莺，飞鸣醉乱红。
乱红有何好，风雨一夕空。
菊英虽枯淡，不愁霜露浓。
图仕女晓绣因题
缪公恩（清代）

梁燕声催晓梦回，新妆绣幕宝奁开。閒将花鸟收针谱，春色都归指上来。
乙未元夕坐上用东坡上元韵二首 其二
胡铨（宋代）

漫云学佛竟何曾，且伴西邻正觉僧。莫笑酒狂刚止酒，且来灯下看传灯。

人言星近如堪摘，谁谓天高不可升。见说燧人初改火，固知将圣信多能。
早行
韦骧（宋代）

晓鸡三唱已，戒驭复长郊。残雪笼河岸，初阳射柳梢。

野人犹闭户，宿鸟或依巢。而我何为者，区区足自嘲。
代邻家子作
陆游（宋代）

社日淋漓酒满衣，黄鸡正嫩白鹅肥。
弟兄相顾无涯喜，扶得吾翁烂醉归。
归
杜甫（唐代）

束带还骑马，东西却渡船。林中才有地，峡外绝无天。

虚白高人静，喧卑俗累牵。他乡悦迟暮，不敢废诗篇。
喜雪走笔呈李宣城三首
张耒（宋代）

聒聒庭中争曲直，纷纷笔下判鞭笞。
坐曹决事输归饮，须信薛宣称吏师。
丁酉重九日宿顺昌步云阁绝句七首呈味道明府
刘克庄（宋代）

长君论事天为动，季子居官水似清。
双眊不能钞谏草，偏聋尚可听琴声。
寄题洋川与可学士公园十七首 其三 荻浦
吕陶（宋代）

叶底留残雨，丛边泊小舟。夜声才索索，应是报新秋。
瑶台第一层 秦园月夜听泉声用艺香词韵
陈维崧（清代）

月影水痕都化碧，如游不夜城。恰惊飞涧，陡然劈峡，溅沫难平。

阴森鳞鬣，还似玉龙，怒吼崚嶒。真幽绝，添几声铁笛，一点茅亭。

凭陵。狂歌一曲，夜深难得此空青。嫦娥未睡，冯夷欲舞，宫殿俱晴。

乘风吾欲去，但神仙、何必东瀛。洗银觥，笑醉看瀑布，认作霜藤。
赋得岸花临水发
包融（唐代）

笑笑傍溪花，丛丛逐岸斜。
朝开川上日，夜发浦中霞。
照灼如临镜，丰茸胜浣纱。
春来武陵道，几树落仙家？
水龙吟·先生避谤山栖
刘克庄（宋代）

先生避谤山栖，戒门不纳高轩客。谁欤来者，吟诗张碧，诙谐侯白。礼数由他，谢郎著帽，王郎穿屐。且问花随柳，举杯邀月，那须预、人家国。香案旁边供职。鸟飞空、何曾留迹。臞翁铁汉，两贤安在，百夫之特。但愿王师，早俘颉利，早禽长狄。便太平无事，卖薪沽酒，骑牛腰笛。
鹤林春色
王绅（宋代）

鹤林美风景，凛凛岁寒色。况兹阳和交，苍翠郁如积。

鲜鲜素羽禽，皓皓雪霜翼。逐时自生成，熙熙性舒适。

胜地布黄金，奇葩攒白壁。僧舍锁烟霞，梵宫炫黄碧。

回顾花柳区，徒能为形役。
自东湖至列岫得二小诗 其二
朱熹（宋代）

昨日来时万里阴，长江雪后玉千岑。苍茫不尽登临意，重对晴天豁晚襟。
和之美舟行杂诗八首 其二 舟中夜坐
司马光（宋代）

汀沙落席帆，岸柳萦单舸。小市远微茫，簇水初灯火。
冬夜与修睦上人宿远公亭，寄南岳玄泰禅师
李咸用（唐代）

丈室掩孤灯，更深霰雹增。相看云梦客，共忆祝融僧。

语合茶忘味，吟欹卷有棱。楚南山水秀，行止岂无凭。
和曾吉父饮南坡四诗
王洋（宋代）

寒暑有至公，物物无避处。
岧峣半天中，乃截云雨路。
炎薰障南林，清风来北户。
幽事未可量，如君美无度。
黄河对月遣怀
梁民相（明代）

皎皎明月光，盈盈浊水流。明月照浊水，不鉴心中忧。

我昔委簪弁，逝言守园丘。何期中愿乖，去去复远游。

岁月忽以变，山川成阻修。沈绵骨欲朽，契阔意多愁。

回首望故乡，瓜田行可收。丰歉常在念，颇为藿食谋。

去冬已饿殍，今春尚征求。贫无甔石储，生计焉能休。

去住关百虑，进退徒夷犹。惆怅孤明月，清光悬素秋。
夜宿王继远白云半间
贝琼（元代）

吴歌但少玉童双，且尽仙家酒百缸。一枕梅花清梦远，不知夜卧白云窗。
崇祯辛未仲秋日题三洲岩
李逢升（明代）

嵌石巉峰近水旁，坐看日月带长沧。风清烟雾飘亭屋，云淡斗星射馆厢。

四野耘田歌麦秀，五经勤诵夺文光。相看不尽飞扬意，欲做岩中白鬓郎。
访湛甘泉翁上唐山居 其一
王渐逵（明代）

北郭山川凝永夏，上唐门苍染深丛。清泉数道鸣寒涧，乔木千寻落午风。

金液池边闲白鸟，马家园上翳青松。甘泉夫子方寻乐，吾道年来得所宗。
张文潜九华帖赞
岳珂（宋代）

结字小而密，气放以逸。
措意婉而妍，神闭以全。
公固不以书名，盖无一而非天。
然则汪洋澹泊，一倡三叹，
考之东坡先生之言，盖不特公之文为然也。
扳和坡翁狱中寄子由二韵 其二
朱浙（明代）

落魄长安不见春，百年荣辱梦中身。堂堂岁月双蓬鬓，碌碌乾坤一旅人。

国内交亲閒屈指，天涯回首正伤神。和风阻水浑无赖，南望湖边又问津。
虾蟆山
王冕（元代）

春风吹船着牛轭，扶藜直上山之脊。
山上老石怪且顽，皮肤皴之苔花碧。
我来不知石有名，拊摩怪状心亦惊。
野人指点为我说，此物乃是虾蟆精。
古昔曾偷太仓粟，三百余年耗中国。
天官烛其阴有毒，敕丁破口劙其足。
至今突兀留山丘，雨淋日炙无人收。
树根穿尻蛇入肚，老鸦啄背狐粪头。
牧童时时放野火，耕夫怒击樵夫剁。
自从残堕不能行，见者唾之闻者骂。
虾蟆虾蟆非令仆，无功那窃天之禄。
如今虾蟆处处有，天官何不夷其族。
致令骄气吹臊腥，干霄上食天眼睛。
百虫啖尽心未已，假作鼓吹怡人情。
三月江南春水涨，纡青拖紫争跳浪。
渔父持竿不敢言，猎夫布弩空惆怅。
黄童白叟相引悲，田中更有科斗儿。
閒居
释子淳（宋代）

回途玉马休相伴，背角泥牛莫下鞭。
多谢乾坤垂覆载，閒云芳草恣情眠。
梁卦孙过饮
郑獬（宋代）

手搓两眼睡已足，落花满床红飘飖。
山鸟不须报春曙，清明自放端门朝。
夜来宾客偶过我，呼奴留客解金镳。
花枝颠倒插翠帽，酒杯倾泼淋春袍。
更深客去我亦醉，画帘残烛香初销。
俛仰之间乃陈迹，酒醒梦断还无聊。
白云已抱日光落，春水自共东风摇。
圣贤劳心当万事，吾徒扫榻频相招。
好花欲尽速来饮，为君倒瓮倾春醪。
阳春曲
朱高炽（明代）

迟迟丽日照春空，阵阵芳尘花信风。
依依弱柳含娇翠，烂烂夭桃埋浅红。
黄莺飞上花间语，似劝游人邀酒侣。
醉烧银烛作夜游，瞬息桃花落红雨。
句
五云山人（宋代）

种瓜思夏实，分菊待秋花。
晚望
朱景文（清代）

徙倚板桥东，残星落晓风。霜高人影白，叶落水流红。

空谷樵歌隐，丛山客梦通。晨炊烟乍起，暧暧还村中。
赠母舅谢东园公新筑东园书舍
王希文（明代）

灵晨扶杖芳堤去，绿水移舟竹径通。何处读书人案雪，有时送酒鹤开笼。

名齐邺下称诸子，钓老江湖羡个翁。种稻栽香馀不染，洞门惟见白云封。
雪梅香 亭皋见月旷然起故园之思
郑文焯（清代）

雨初歇，凭高极目送荒寒。揽征蓬千里，烟光澹著愁颜。

秋尽林皋到残月，夜明楼阁起虚澜。雁声落，笛里人家，犹梦关山。

无端。换离景，一片伤心，画出应难。水阔天低，望中故国云还。

乱叶从风诉飘泊，晚花凝露泪阑干。归来后、满镜清霜，肠断谁看。
诗一首
赵佶（宋代）

秾芳依翠萼，焕烂一庭中。零露沾如醉，残霞照似融。

丹青难下笔，造化独留功。舞蝶迷香径，翩翩逐晚风。
夜宿千秋岭下田家
沈与求（宋代）

阴壑来悲风，薄莫吹急雨。冥冥揽寒色，咫尺暗山路。

茅檐两三家，曲涧萦竹坞。停车且问讯，欲止此何许。

老翁行步弱，扶杖倚门户。问我官何忙，野宿今无所。

向夜号狐狸，深林啸豺虎。甘心在择肉，闯首辄凭怒。

驾言往何之，一榻翁敢拒。延我傍中堂，慇勤慰良苦。

解衣土锉旁，支枕憩行旅。昏然饱安眼，境寂绝猜怖。

鸡声报明发，征车犯寒去。呼灯别老翁，鼻息方栩栩。
挽歌词三首
释智圆（宋代）

平生宗释复宗儒，竭虑研精四体枯。
莫待归全寂无语，始知诸法本来无。
渔父 其二
潘牥（宋代）

生来一舸镇随身，柳月芦风处处春。翁自醉眠鱼自乐，无心重理旧丝纶。
游玉尺山寺
程师孟（宋代）

永日清阴喜独来，野僧题石作吟台。
无诗可比颜光禄，每忆登临却自回。
挽龚敬五 其二
毛序（清代）

天意原难问，龙蛇厄运过。青衫仍落魄，白发意如何？

讲诵生徒散，丛残著述多。黄垆感存殁，回首邈山河。
宋骑吹曲 其二 回銮曲第二
谢翱（宋代）

长堤夜幸士素饱，孤城沈灶无飞鸟。从征卤簿拜上恩，太常朝上回銮表。
红蕉二首
姜特立（宋代）

一藂绿凤尾含烟，径尺红英晓更鲜。
曾见画归丹禁里，太湖石后粉墙前。
题周昉美人拜月图
喻汝砺（宋代）

东风原自无消息，独捲珠帘望春色。风惊红叶堕珊珊，梦断行云泣残月。

挹挹柔情不自持，此心端被月先知。窥窗入户如相伴，应是娇娥惯别离。
自钱塘至桐庐舟中杂诗
刘嗣绾（清代）

一折青山一扇屏，一湾碧水一条琴。
无声诗与有声画，须在桐庐江上寻。
追和邵祭酒柬吕太学
谢谔（宋代）

艰难方见救时在，一介儒生为国哀。六豕奸雄千古恨，二龙奔驭几时回。

道州自分填沟壑，天诏何须贲草莱。我识先生心似铁，宸章莫更苦相催。
赠可上人
李洞（唐代）

寺门和鹤倚香杉，月吐秋光到思嚵。将法传来穿泱漭，

把诗吟去入嵌岩。模糊书卷烟岚滴，狼藉衣裳瀑布缄。

不断清风牙底嚼，无因内殿得名衔。
辛酉大醉书东郊主人壁（洪武十四年）
袁凯（明代）

人生百年中，疢疾与灾危。
风雨愆期至，欢乐能几时。
仲春二三愆，桃李正华滋。
胡蝶满东郊，仓庚鸣且飞。
招我同心人，策马试轻衣。
东家饮美酒，西第弹鸣丝。
鸣丝未及已，四座赋声诗。
日暮始归来，明旦复如斯。
君看多财子，计惜在毫厘。
终夜不能眠，握算至晨曦。
一朝籍县官，虽悔何所追。
善哉行
曹操（两汉）

痛哉世人，见欺神仙。
与闲云登黄鹤楼
李宪噩（清代）

夙慕司勋诗，常怀黄鹤楼。太白尚难企，我辈何须游？

客行楚越尚，楼下停归舟。乘闲携我友，登高豁远眸。

霭霭俯万瓦，喧喧属两州。云绕大别山，春生鹦鹉洲。

喜见嶓汉导，来会岷江流。舳舻被波面，帆樯如林稠。

慨彼名利奔，岂暇今古愁？危搆何代创，名迹几回留。

昔人焉知我？千载空悠悠。有句不必题，倚槛歌相酬。
四伯父生朝三首 其三
项安世（宋代）

农郊有喜万人知，三日甘霖绿野肥。动地欢声连谷旦，降神喜颂入春围。

云充画栋排金鸭，花满前行立綵衣。七十今年须预庆，明年群玉正天飞。
陇头流水歌三叠代内作
徐祯卿（明代）

陇水呜咽流，各自东西下。
生男不下堂，生女弃中野。
代五杂组诗
王融（南北朝）

五杂组，庆云发。往复还，经天月。不获已，生胡越。
冬夜和范秘书宿秘省中作
李频（唐代）

每日得闲吟，清曹阙下深。因知遥夜坐，别有远山心。

芸细书中气，松疏雪后阴。归时高兴足，还复插朝簪。
蝶恋花（同安生日放鱼，取金光明经救鱼事）
苏轼（宋代）

泛泛东风初破五。江柳微黄，万万千千缕。佳气郁葱来绣户。当年江上生奇女。

一盏寿觞谁与举。三个明珠，膝上王文度，放尽穷鳞看圉圉。天公为下曼陀雨。
玉楼春令
康与之（宋代）

青笺后约无凭据。误我碧桃花下语。谁将消息问刘郎，怅望玉下下上路。

春来无限伤情绪。拟欲题红都寄与。东风吹落一庭花，手把新愁无写处。
杏花天·看花随柳湖边去
张孝忠（宋代）

看花随柳湖边去。似邂逅、水晶宫住。刘郎笔落惊风雨。酒社诗盟心许。玉关外、不辞马武。便好展、云霄稳步。郴江自绕郴山路。欲问功名何处。
题邓守瑕礼塔园图万松老人砖塔在宣武门内称为砖塔胡同
陈宝琛（清代）

辽金蒙古迭并吞，天笃圣相苏黎元。从容一录出人世，治心治国宁异源？

曩寻玉泉拜王墓，岸谷暝想西刘村。岿然窣堵出廛肆，咫尺凭轼通精魂。

仰山竖拂昔试手，布新涤旧降众髡。献诗乘舆寓讽谕，千里赴至师丧奔。

佛耶儒耶二是一，谓可将相非溢言。三年北面得子印，评唱稽首西来恩。

曹溪滴水洒六合，閟此舍利谁知尊。岷峨诗人志离垢，心恋塔影规成园。

悲风一曲月正午，静泊并绝钟鱼喧。湛然集序即显诀，蘸取油盐味菜根。
醉桃源（昌甫有曲，名之濯缨，因和）
韩淲（宋代）

残春风雨绕檐声。山空分外鸣。闲来落佩倒冠缨。尚余亲旧情。

人不见，句还成。又听求友莺。濯缨一曲可流行。何须观我生。
和刘良哉韵
倪元璐（明代）

京兆官五日，商英憾十年。独留龙象在，若有鬼神然。

夹袋中无意，石床大好眠。斯时眠不易，鸣鹤或闻天。
酬答
倪龙辅（宋代）

人生乐处是家山，归即须归说便难。
吾道何尝拘出处，丈夫例便怕饥寒。
一天明月随诗笠，万古清风在钓竿。
浮利浮名尽如许，笑他开眼梦邯郸。
送保慧大地
释心月（宋代）

生在如来家，须学如来行。
诸念入正念，有诤归无诤。
少林佛图不再见，台山大会堪凭□。
彼何人哉我何人，眨起眉毛宜猛省。
酬故人见赠
严羽（宋代）

湘江南去少人行，瘴雨蛮烟白草生。谁念梁园旧词客，桄榔树下独闻莺。
拜芭蕉情禅师
释正觉（宋代）

来谒芭蕉大仰孙，要明圜相识躭源。
横山烟雨洗秋骨，掠面溪躭吹暑痕。
菖蒲叶瘦水石秀，枇杷树密轩窗昏。
阿谁床头拄杖子，乞我款曲寻云根。
立春日
杨万里（宋代）

何处新春好，深山处士家。
风光先著柳，日色款催花。
和蔡景繁海州石室芙蓉仙人（石曼卿也）旧游
苏轼（宋代）

无数。
花间石室可容车，流苏宝盖窥灵宇。
何年霹雳起神物，玉棺飞出王乔墓。
当时醉卧动千日，至今石缝余糟醑。
仙人一去五十年，花老室空谁作主。
手植数松今偃盖，苍髯白甲低琼户。
我来取酒酹先生，后车仍载胡琴女。
一声冰铁散岩谷，海为澜翻松为舞。
尔来心赏复何人，持节中郎醉无伍。
独临断岸呼出日，红波碧巘相吞吐。
径寻我语觅余声，拄杖彭铿叩铜鼓。
长篇小字远相寄，一唱三叹神凄楚。
江风海雨入牙颊，似听石室胡琴语。
我今老病不出门，海山岩洞知何许。
门外桃花自开落，床头酒瓮生尘土。
前年开阁放柳枝，今年洗心参佛祖。
梦中旧事时一笑，坐觉俯仰成今古。
愿君不用刻此诗，东海桑田真旦暮。
安庆谒余忠宣公墓
龚景瀚（清代）

石人挑动黄河岸，汝颍蕲黄先作乱。二十四郡无平原，守臣望风如鼠窜。

谁欤健者忠宣公，孤城血战波涛中。江淮蔽障岂敢必，尺寸亦以完吾忠。

清水塘边公死处，血化为磷香入土。墓门松柏风萧萧，行人泪滴秋江雨。

同志惟闻泰与李，元室科名三人耳。𤾂城何似石头城，千载宁为袁粲死。

太仆当年最有名，可怜国史竟无成。寺僧真误乃公事，白发兴朝闻履声。
山谷以寒岩子诗十二首作藁书词笔俱绝裴继之出示求跋因题绝句
葛胜仲（宋代）

百篇诗已露玄关，欲免惊愚理亦难。招得使君来帐下，不应饶舌坐丰干。
郡斋与龚济叔刘薰卿谈诗
曾丰（宋代）

其奈鱼虫草木何，诗之机械也无多。
气犹动志平心养，声可成无泛口哦。
玄酒太羹君子淡，蒉桴土鼓圣人和。
鬼神天地与吾一，相感相通岂在他。
十二时颂
释文准（宋代）

日出卯，大道分明莫外讨。
日用纵横在目前，逢原左右拈来草。
次韵魏定甫早春题咏五首 其二
周紫芝（宋代）

三十六番风未回，微红难倩剪刀裁。魏侯句里有春色，不打凉州花自开。
答客
陆游（宋代）

人生各有营，为吏最无策；其间小黠者，但肯乘下泽。
绝笔光范小，扫迹翘才客。
早收畏涂身，未老归阡陌。
嗟予昧择术，误计真累百。
衰病始知悔，泯默每自责。
孤舟寄渺莽，尚恨江湖迮。
客来勿多谈，穷命不禁吓。
发于湖
李兼（唐代）

断岸收潢潦，苍烟出翠微。
众帆争鹁港，孤塔认枭矶。
万事皆前定，重来悟昨非。
此身縻薄爵，何处避危机。
酴醾轩雨中二首 其二
刘攽（宋代）

病身常自力，杖屦及比邻。继日伤霖雨，深居若避人。

阴苔无数绿，秋草一番新。入夜添凉冷，书灯顿可亲。
读西京杂记十三首次渊明读山海经韵 其二
李彭（宋代）

恢恢乐游苑，游乐蠲苦颜。怀风森苯尊，吐花耀流年。

秣骥无万里，锐气陵天山。妙哉苜蓿盘，信矣非虚言。
绝句
苏轼（宋代）

柴桑春晚思依依，屋角鸣鸠雨欲飞。
昨日已收寒食火，吹花风起却添衣。
别李仁甫
白玉蟾（宋代）

君向星江结草庐，我来抵掌笑相於。
三盃碧液涨甆盏，一缕青烟缠竹炉。
剑舞春风花烂熳，琴弹夜雨竹萧疎。
明朝拄杖知何处，猿叫千山月满湖。
以诗句咏梅·真与雪霜娱晚景
方蒙仲（宋代）

难得雪成持，不标风无赖。
生来避闹蓝，行不超色界。
送圆侍者还平江承天寺
丁复（元代）

承天寺里圆侍者，特地河边别故人。挂席风生海门树，换船日出扬子津。

西山负郭连青朵，南浦行歌采白蘋。好在玉堂柯博士，老夫同郡发如银。
华阳洞
张商英（宋代）

素虎斑虬蹑紫烟，几看沧海变桑田。赤城玉笥寻真后，又到华阳第八天。
人心如春天
刘鹗（清代）

人心如春天，变态不常一。纷纷乍飞雨，杲杲俄出日。

解衣遽生寒，添衣又还热。寒热既不时，命我重致疾。

人心固难知，春天亦叵测。万事当自防，底用长叹息？
菩萨蛮·还彤铅汞将何作
李真人（元代）

还彤铅汞将何作。砂须剥面铅沉脚。砂精与铅精。露形不露形。争得相违背。须用三才理。汞采日中精。铅须铅里金。
寄丁求安
王洋（宋代）

郁密林峦十丈馀，包罗万象遍方隅。吴王剑沼连巴峡，庐阜飞泉贯具区。

贾老华夷分寸尺，辋川花柳较锱铢。别来不恨江湖远，只在君家聚米图。
答江邻几到颍州见寄并封示晏公送行
刘敞（宋代）

日夕风雪佳，相念思乘兴。忽忆君在远，离忧纷难定。

入门对新诗，满眼冰玉莹。因疑君居侧，恍惚不自胜。

别来虽无几，日月稍已迸。一苇悲河广，况乃山川迥。

远游殊风土，孤响谬群听。常恐吊原宪，夫子叹何病。

幸传丞相篇，复见仁者赠。悬知惬真赏，有以誇历聘。

何用慰索居，一朝再三咏。
小劳
刘克庄（宋代）

性不耐闲懒，小劳方小佳。
锯沉成薄片，末麝入新芽。
毛彦谟以其弟彦周出殡见索挽词谨赋一首
傅察（宋代）

十年乡校叹蹉跎，一日皇恩尽网罗。别去谓宜登上第，归来还复遇沉痾。

秋风但结原鸰恨，晓露空闻蒿里歌。荣愿未酬身已殁，平生稽古竟如何。
登姑苏台
释行海（宋代）

姑苏台上鹿麇来，流水千年去不回。
野草青青都是恨，春风不放百花开。